Ψήφισμα της Επιτροπής των Περιφερειών "για την επόμενη Διακυβερνητική Διάσκεψη (ΔΔ)"

(1999/C 293/16)

H ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση του Προεδρείου, της 10ης Μαρτίου 1999, να ανατεθεί στην επιτροπή θεσμικών θεμάτων η κατάρτιση ψηφίσματος για την επόμενη Διακυβερνητική Διάσκεψη (ΔΔ)·

έχοντας υπόψη το σχέδιο ψηφίσματος (CdR 54/99), το οποίο υιοθέτησε η επιτροπή θεσμικών θεμάτων κατά τη συνεδρίαση της 27ης Απριλίου 1999 (CdR 54/99, εισηγητές: οι κ.κ. Van Den Brande και Koivisto) και το οποίο επεξεργάσθηκαν, εν τω μεταξύ, περαιτέρω οι δύο εισηγητές, βάσει της αποστολής τους·

έχοντας υπόψη τα συμπεράσματα του Ευρωπαϊκού Συμβουλίου του Cardiff, που πραγματοποιήθηκε στις 15/16 Ιουνίου 1998, στα οποία ζητείται η περαιτέρω συζήτηση των θεμάτων πρακτικής εφαρμογής της επικουρικότητας·

έχοντας υπόψη τα συμπεράσματα του Ευρωπαϊκού Συμβουλίου της Βιέννης, που πραγματοποιήθηκε στις 11/12 Δεκεμβρίου 1998, βάσει των οποίων ενισχύεται ο γνωμοδοτικός ρόλος της Επιτροπής των Περιφερειών σε θέματα επικουρικότητας·

υιοθέτησε κατά την 29η σύνοδο ολομέλειας της 2ας και 3ης Ιουνίου 1999 (συνεδρίαση της 3ης Ιουνίου) το ακόλουθο ψήφισμα.

1. Κατά την παρελθούσα δεκαετία, η διεργασία για την ευρωπαϊκή ολοκλήρωση γνώρισε τεράστια ώθηση: η εσωτερική αγορά, η Συνθήκη του Μάαστριχτ και η δημιουργία της Οικονομικής και Νομισματικής Ένωσης αποτελούν ορόσημα.

2. Η τελευταία ΔΔ δεν διευθέτησε πραγματικά όλα τα προβλήματα προς επίλυση για την προετοιμασία της επόμενης διεύρυνσης.

3. Το πρωτόκολλο για τα θεσμικά όργανα και η δήλωση του Βελγίου, της Ιταλίας και της Γαλλίας, που επισυνάφθηκαν στη Συνθήκη του Άμστερνταμ, ορίζουν τη σύνθεση της Ευρωπαϊκής Επιτροπής, την επανεξέταση της κατανομής των ψήφων μεταξύ των κρατών μελών και τη γενίκευση της διαδικασίας λήψης αποφάσεων με ειδική πλειοψηφία στο Συμβούλιο Υπουργών ως θεσμικά θέματα που πρέπει να ρυθμιστούν κατά την επόμενη ΔΔ.

4. Αμέσως μετά τη θέση σε ισχύ της Συνθήκης του Άμστερνταμ, το Ευρωπαϊκό Συμβούλιο της Κολωνίας θα αποφασίσει, σύμφωνα με την εντολή που δόθηκε το Δεκέμβριο του 1998 στη Βιέννη, πότε θα "πρέπει να θιγούν τα θεσμικά ζητήματα που δεν διευθετήθηκαν και τα οποία πρέπει να ρυθμιστούν πριν τη διεύρυνση". Ταυτόχρονα υπάρχει ανάγκη πραγματοποίησης περαιτέρω μεταρρυθμίσεων στην Ευρωπαϊκή Ένωση.

5. Η Επιτροπή των Περιφερειών θεωρεί ως απολύτως αναγκαία την πραγματοποίηση θεσμικών μεταρρυθμίσεων που θα ευνοήσουν μια ταχεία διεύρυνση. Κατά τη διεργασία των περαιτέρω μεταρρυθμίσεων πρέπει, πέρα από τα θεσμικά ζητήματα, να γίνουν επίσης σημαντικές μεταρρυθμίσεις για την ευρύτερη ενίσχυση της εσωτερικής ασφάλειας και του δικαίου, για τη δημιουργία μιας ταυτότητας εξωτερικής πολιτικής και πολιτικής ασφάλειας για την Κοινότητα καθώς και για τη διασφάλιση μιας δημοκρατικής Ευρώπης που είναι κοντά στους πολίτες. Ενόψει της εκτενούς συζήτησης για τις μεταρρυθμίσεις, που θα ακολουθήσει τα επόμενα έτη, η Επιτροπή των Περιφερειών επιθυμεί να ληφθούν υπόψη τα παρακάτω σημεία που την αφορούν:

5.1. Η συζήτηση για την αρχή της επικουρικότητας πρέπει να γίνει βαθύτερη, επειδή η Ευρωπαϊκή Ένωση, τα εθνικά κράτη, τα ομόσπονδα κρατίδια/περιφέρειες και οι τοπικές αρχές μπορούν να συμβάλουν, βάσει των αντίστοιχων αρμοδιοτήτων τους, στη συγκεκριμένη και ορθή εφαρμογή της αρχής της επικουρικότητας. Αυτό επισημαίνεται και στη δήλωση της Γερμανίας, της Αυστρίας και του Βελγίου που περιλαμβάνεται στο πρωτόκολλο για την επικουρικότητα που επισυνάπτεται στη Συνθήκη του Άμστερνταμ. Στην εν λόγω δήλωση τονίζεται ρητώς ότι η δράση της Ευρωπαϊκής Κοινότητας όσον αφορά την αρχή της επικουρικότητας δεν αφορά μόνο τα κράτη μέλη, αλλά και τις διοικητικές περιοχές τους, εφόσον αυτές διαθέτουν νομοθετικές αρμοδιότητες, οι οποίες τους αναγνωρίζονται από το εθνικό συνταγματικό δίκαιο. Η ΕΤΠ ζητεί την τροποποίηση του άρθρου 5 της ΣΕΚ για τη λήψη υπόψη του ιδιαίτερου ρόλου των περιφερειακών και τοπικών αρχών όσον αφορά την αρχή της επικουρικότητας(1).

5.2. Η Επιτροπή των Περιφερειών υπογραμμίζει ότι η απαραίτητη μεταρρυθμιστική προσπάθεια πρέπει να συνοδεύεται από έναν σαφή καταμερισμό καθηκόντων μεταξύ Ευρωπαϊκής Ένωσης και των κρατών μελών της. Αυτό θα διευκόλυνε και την αποδοχή αποφάσεων που λαμβάνονται κατά πλειοψηφία. Η ΕΕ πρέπει να συγκεντρωθεί στις πραγματικά ευρωπαϊκές υποθέσεις. Η πορεία και ο στόχος των περαιτέρω μεταρρυθμίσεων πρέπει να είναι σαφείς. Ως βάση για αυτό πρέπει να χρησιμοποιηθεί η γνωμοδότηση της Επιτροπής των Περιφερειών για την αρχή της επικουρικότητας "Προς μία πραγματική εφαρμογή της αρχής της επικουρικότητας: Μία έκκληση της Επιτροπής των Περιφερειών"(2).

5.3. Η Επιτροπή των Περιφερειών οφείλει, ήδη από την αρχή και από κοινού με το Ευρωπαϊκό Κοινοβούλιο, να συμμετάσχει ως ισότιμος εταίρος στην προετοιμασία της νέας ΔΔ και πρέπει να είναι σε θέση να διαδραματίσει ενεργό ρόλο στις συνομιλίες και τις αποφάσεις για τη νέα ΔΔ.

5.4. Η Επιτροπή των Περιφερειών επιθυμεί να αναγνωρισθεί ως όργανο, κατά την έννοια του άρθρου 7, § 1 της ΣΕΚ.

5.5. Για το διορισμό των μελών της ΕΤΠ πρέπει να απαιτείται απ'αυτά να έχουν τον τίτλο του αιρετού αντιπροσώπου σε μια τοπική ή περιφερειακή αρχή ή να υπέχουν πολιτική ευθύνη έναντι μιας συνέλευσης εκλεγμένης με άμεση και καθολική ψηφοφορία(3).

5.6. Να αναγνωρισθεί επίσημα στην Επιτροπή των Περιφερειών το δικαίωμα προσφυγής στο Ευρωπαϊκό Δικαστήριο για την υπεράσπιση των αρμοδιοτήτων της, καθώς και να αναγνωρισθεί το ίδιο δικαίωμα στις περιφέρειες που διαθέτουν νομοθετικές αρμοδιότητες(4).

Βρυξέλλες, 3 Ιουνίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) CDR 305/97 τελ.- ΕΕ C 64 της 27.2.1998, σ. 98.

(2) CDR 302/98 τελ.

(3) ΕΕ C 64 της 27.2.1998, σ. 98.

(4) ΕΕ C 64 της 27.2.1998, σ. 98.